ניר עוז

נִיר עוֹז הוא קיבוץ בחבל אשכול, שבמערב הנגב הצפוני, כשלושה קילומטרים ממערב למגן, וכשני קילומטרים מנירים.

שטח הקיבוץ הוא כ-20,000 דונם. ענפי החקלאות של הקיבוץ כוללים: פלחה, שלחין, מטעים, בקר (עגלים לבשר) ולול. בקיבוץ נמצא מפעל נירלט לייצור חומרי איטום סיליקוניים, צבעים וחומרי בניין, וגם חברה לתכנון ופיתוח הנדסי.

רבים מבני הקיבוץ נרצחו או נחטפו לעזה במהלך הטבח בניר עוז ב-7 באוקטובר 2023.

היסטוריה
ניר עוז הוקם בספטמבר 1955 באזור "ביר גרא" מול חאן יונס, על ידי גרעין של הקיבוץ הארצי, כהיאחזות נח"ל ה-15 והקיבוץ ה-70 של הקיבוץ הארצי. טקס העלייה על הקרקע התקיים ב-29 בספטמבר 1955 בנוכחות אברהם הרצפלד ומפקד פיקוד הנח"ל, אהרון דורון. לקיבוץ הוקצו בראשיתו 6,000 דונם והוא יועד להתבסס על לול, רפת, גידולי שדה, בעיקר שעורה, ומטעים. בעת הקמתו התגוררו מתיישביו בצריפים ולצורך חדר אוכל הוקם אוהל גדול. העלייה על הקרקע התאפשרה הודות לצינור מפעל ירקון-נגב שסיפק מים להשקאת 200 דונם שלחין באזור.

באפריל 1957 הגיע למקום גרעין הקבע של הקיבוץ.

מאז שנת 1960, פועל במקום נקודה ירוקה – הגן הבוטני בקיבוץ ניר עוז. זהו גן בוטני מוכר, השייך לקבוצה מצומצמת של גנים בוטניים בישראל, הזכאים למימון ממשלתי. הוא משמש בעיקר לניסויים בהתאמת צמחים לתנאי מדבר. הגן משתרע על 120 דונם ומגודלים בו למעלה מתשע מאות זני צמחים.

הטבח בניר עוז 

במתקפת הפתע על ישראל נרצחו ונחטפו כרבע מחברי הקיבוץ בבתיהם, בתים נשרפו ואזרחים נחטפו לעזה. חברי הקיבוץ ששרדו פונו לאילת.

קישורים חיצוניים

  אוסף תצלומים מימי ראשית היישובים שדרות, נחל עוז, 	, ניר עם, נירים, מפלסים, בארי -  באתר הארכיון הציוני, 19 באוקטובר 2023

הערות שוליים 

קיבוצים
קיבוצי הקיבוץ הארצי
עוטף עזה
יישובים שהוקמו ב-1955
קיבוצים במחוז הדרום
הנגב: יישובים